যূথিকা : কাজীদা আমার গান শুনে সঙ্গে সঙ্গে অ্যাপ্রুভ্ করলেন যে, ‘হ্যাঁ, যূথিকার গান হবে। এই আমি অ্যাপ্রুভ করছি। আমিই ওকে আগে শেখাব’ – এই বলে উনি নিজেই দুটো গান লিখলেন – ‘স্নিগ্ধ শ্যাম বেণী বর্ণা’ এই গানটা – আরেকটা ঠিক মনে করতে পারছি না। আর নিজেই তিনি সুর দিলেন, আমাকে শেখালেন, তারপরে রেকর্ডও হলো। কিন্তু কোনো কারণে সেই রেকর্ডটা আর রিলিজ হলো না। সেই রিজেক্টেড রেকর্ডটা গ্রামোফোন কোম্পানিতে ছিল। তার পরের বছর – কমল দাশগুপ্ত নতুন ট্রেনার – উনি তখন টুইন বলে একটা কোম্পানিতে কাজ করতেন – কমল দাশগুপ্তকে এরকম বলা হলো যে, আমাকে তো কাজীদা অ্যাপ্রুভ্ করে দিয়েছেন আর ওনার কাছে একটা গান রেকর্ড করেও সেটা মানে প্রকাশিত হলো না এবং আমাকে তখন আর ডাকা হয়নি। আর কমল দাশগুপ্তকে পরের বছর বলা হলো, ‘আপনি পাঁচজন শিল্পীকে আপনার চয়েসে ডাকুন। আর আপনার যাকে ইচ্ছে, যার রেকর্ড হয়ে গেছে তাকেও ডাকতে পারেন বা যার হয়নি – নতুন কোনো আর্টিস্টকেও তুলতে পারেন। এইসব আর্টিস্টের একজনও যদি আপনার হাতে পপুলার হয় – এই রেকর্ডে যদি পপুলার হয়, তাহলে আমরা আপনাকে এইচএমভিতে তুলে নেব, আপনি তখন এইচএমভিতে ট্রেনার হবেন। ওটা একটু ফার্স্ট স্টেজের। ওখানে আসবেন।’ তখন যারা যারা এসেছিল, যেমন – হরিমতী, কমলা ঝরিয়া, তারপর ছেলেদের মধ্যেও কেউ কেউ।